Ο **Π.Α.Ο. Θρίαμβος Αθηνών** είναι αθλητικός σύλλογος του Νέου Κόσμου στην Αθήνα με έτος ίδρυσης το 1930. Το 1927 αναφέρεται ως ανεξάρτητο σωματείο με τo όνομα "Θρίαμβος Χαροκόπου" και το 1946 ως "Θρίαμβος Κυνοσάργους". Σταδιακά τα διάφορα ανεξάρτητα σωματεία της συνοικίας (Φοίνιξ, Ελπίς, Ένωσις Δουργουτίου, Πράσινη Θύελλα κ.ά.) διαλύθηκαν και απέμειναν ο **Π.Α.Ο. Φοίβος** και η **Δόξα Αθηνών**. Το 1967 ο Θρίαμβος ξαναπήρε το αρχικό του όνομα, μετά από τη συγχώνευση Φοίβου και Δόξας. Διατηρεί τμήματα ποδοσφαίρου, μπάσκετ και χάντμπολ.

Ποδόσφαιρο
----------

### Δόξα Αθηνών

Πριν από τον β΄ παγκόσμιο πόλεμο στην περιοχή Ν. Κόσμου-Κυνοσάργους δραστηριοποιούνταν διάφορα ποδοσφαιρικά σωματεία, όπως ο "Ποσειδών Κυνοσάργους", τα οποία δεν εξελίχθηκαν σε επίσημα. Ένα από αυτά ήταν η "Μικρασιατική Ένωσις" (ή "Μικρασιατική Δουργούτη"), με έτος ίδρυσης το 1930, η οποία είχε ιδρυθεί από πρόσφυγες και αγωνιζόταν στο χώρο της σημερινής πλατείας ΙΚΑ στο πρωτάθλημα ανεξαρτήτων ομάδων. Μεταπολεμικά, η **Μικρασιατική Ένωση** έγινε επίσημο σωματείο και έλαβε μέρος στο πρωτάθλημα της ΕΠΣΑ. Στις 22 Ιουνίου 1947 έκανε επίσημα εγκαίνια του νέου γηπέδου της πίσω από τον Αγ. Σώστη, στα οποία παρέστησαν διάφορες επίσημες και ανεπίσημες ομάδες της περιοχής: Αστήρ, Αρμενική, Αετός Γερεβάν, Ελπίς, Ένωσις Κατσιποδίου (μετέπειτα ΑΟ Δαφνης), Ηρακλής Καλλιθέας, Θύελλα Ν. Σμύρνης, Θρίαμβος, Φοίβος Κυνοσάργους, Φοίνιξ Καλλιθέας ("Αθλητική Ηχώ", 12/6/1947). Από τη Μικρασιατική δημιουργήθηκε η Δόξα, η οποία αρχικά αγωνιζόταν στο γήπεδο του Αγ. Σώστη, στο χώρο που είναι χτισμένες οι προσφυγικές πολυκατοικίες. Το 1946 αναφέρεται ως "Δόξα Αγ. Ασωμάτων" και αργότερα ως "Δόξα Αθηνών". Είχε χρώματα μπλε και άσπρο. Τη δεκαετία του '50 εντάχθηκε στην ΕΠΣΑ και η έλλειψη γηπέδου την ανάγκασε να αγωνίζεται στο γήπεδο του Φοίβου, με τον οποίο ακολούθησε παράλληλη πορεία. Μεταξύ των δύο ομάδων υπήρχε ανταγωνισμός και ανέβαιναν σχεδόν ταυτόχρονα τις κατηγορίες. Από το 1963 και εξής η Δόξα έπαιζε στην Α1 κατηγορία της ΕΠΣΑ, δηλαδή τη δεύτερη αθηναϊκή κατηγορία, όπως και ο Φοίβος.

### Π.Α.Ο. Φοίβος

Κατά τη μεταπολεμική περίοδο το δυναμικότερο ποδοσφαιρικό σωματείο του Νέου Κόσμου ήταν ο *Ποδοφαιρικός Αθλητικός Όμιλος "Φοίβος"*, με χρώματα πράσινο-λευκό. Το γήπεδο που αγωνιζόταν βρισκόταν στους πρόποδες του λόφου του Αγ. Γεωργίου, στη διασταύρωση των οδών Μπουμπουλίνας και Ρουμπέση. Στο χώρο αυτό από τη δεκαετία του '70 έχει χτιστεί σχολικό συγκρότημα.

Ο Φοίβος ιδρύθηκε το 1946, σύμφωνα με δημοσίευμα της εφ. Αθλητική Ηχώ:

*"Εις την συνοικίαν Κυνοσάργους ιδρύθη η ποδοσφαιρική ομάς "Φοίβος". Η σύνθεσίς της: Κρητικός, Σκαλτσάς, Μοθωναίος, Σοφάς, Σαβούλης, Παπαδογεωργάκης, Μωυσής, Γιαννακόπουλος, Καρδιακός, Μπαβέλας, Γάκης".* 

Το Μάρτιο του 1949 εγκαινίασε το γήπεδό του, διοργανώνοντας τουρνουά μεταξύ τοπικών ανεξάρτητων ομάδων τις οποίες σύντομα απορρόφησε, παρουσία 3.000 θεατών. Το έτος αυτό αγωνίστηκε στο πρωτάθλημα ανεξάρτητων ομάδων και το επόμενο στη Δόκιμη κατηγορία της ΕΠΣΑ. Στη συνέχεια εντάχθηκε στο τοπικό πρωτάθλημα της ΕΠΣ Αθήνας, στις χαμηλές κατηγορίες Γ΄ και Β΄. Αποτελούσε ποδοσφαιρικό φυτώριο και οι καλύτεροι παίκτες του συνήθως κατέληγαν στον γειτονικό Πανιώνιο Ν. Σμύρνης, όπως ο Γιαννακόπουλος, ο Θανάσης Σαραβάκος και ο Γιώργος Δέδες.

Το 1961 αναδείχθηκε πρωταθλητής Β1 κατηγορίας και ανέβηκε για πρώτη φορά στην Α2΄ κατηγορία της ΕΠΣΑ, με πρωταγωνιστή το νεαρό τότε Γιώργο Δέδε. Την ομάδα ακολουθούσε μεγάλος αριθμός φιλάθλων. Είναι χαρακτηριστικό πως στον αποφασιστικό αγώνα με τη Δόξα Αθηνών, στον οποίο με την ισοπαλία πήρε την άνοδο, ο Φοίβος αγωνίστηκε στο Στάδιο Νέας Σμύρνης ενώπιον 7.000 θεατών! Τη χρονιά αυτή στο Φοίβο αγωνίζονταν οι παίκτες: Ντουντουλάκης (τερμ.), Αλαφάκης Ι και ΙΙ, Λύρης, Κωνσταντινίδης, Παπαδόπουλος, Κωστάκος, Ρήγας, Δέδες, Οικονομόπουλος, Φράγκου. Την επόμενη σεζόν ανέβηκε στην Α1, στην οποία αγωνίστηκε τις περιόδους 1962-63 ως 1966-67.

### Γνωστοί ποδοσφαιριστές

* + Σταύρος Μακρής
	+ Γεώργιος Γιαννακόπουλος
	+ Θανάσης Σαραβάκος
	+ Γιώργος Δέδες
	+ Λευτέρης Πουπάκης

### Θρίαμβος Αθηνών

Το 1967 η δικτατορία της 21ης Απριλίου υποχρέωσε σε συγχώνευση πολλά σωματεία που δραστηριοποιούνταν στην ίδια συνοικία. Ανάμεσα σε αυτά ήταν και ο Φοίβος με τη Δόξα, από τη συγχώνευση των οποίων δημιουργήθηκε ο **"ΠΑΟ Θρίαμβος"**, με χρώματα τo πράσινο από το Φοίβο και το μπλε από τη Δόξα. Ο Θρίαμβος εντάχθηκε αμέσως στην Ένωση Ποδοσφαιρικών Σωματείων Αθηνών (ΕΠΣΑ) και στη Β΄ κατηγορία αυτής. Την πρώτη του κιόλας χρονιά (1967-68) στέφεται πρωταθλητής και ανεβαίνει στην Α΄ κατηγορία και ανώτερη της ΕΠΣΑ, όπου αγωνίστηκε ανελλιπώς (με εξαίρεση μία χρονιά που αγωνίστηκε στη Β΄, όπου επανήλθε απευθείας) και έχοντας πρωταγωνιστικό ρόλο, σταδιακά ανέβηκε ως τις εθνικές κατηγορίες. Έπειτα από λίγα χρόνια, την χρονιά 1973-74 αναδείχθηκε πρωταθλητής στην Α' κατηγορία και μετείχε στο Ειδικό πρωτάθλημα ανόδου από όπου και απέτυχε να κατακτήσει την άνοδο στην Β΄ Εθνική κατηγορία. Ωστόσο όμως, στις αρχές της δεκαετίας του '80 ο Θρίαμβος κατακτά την άνοδο στην Γ΄ Εθνική, όπου αγωνίστηκε σύνολο 8 χρονιές (με εξαίρεση μία χρονιά που αγωνίστηκε στην Δ΄ Εθνική, από όπου και επανήλθε απευθείας) έως το ξεκίνημα της δεκαετίας του '90. Έκτοτε μέχρι και σήμερα, ο Θρίαμβος αγωνίζεται στα πρωταθλήματα της ΕΠΣ Αθηνών.

### Ακαδημίες

Το σωματείο εδώ και 4 χρόνια δίνει μεγάλη προσοχή στις ακαδημίες του, με την παρουσία έμπειρων προπονητών και μέσα από την πολύ καλή δουλειά που γίνεται έχει πλέον περίπου 120 παιδιά (2021-2022), τα αγωνιστικά τμήματα των ακαδημιών πρωταγωνιστούν στα πρωταθλήματα που συμμετέχουν και μάλιστα στα εορταστικά τουρνουά των Χριστουγέννων (2019) τα τμήματα του κατέκτησαν τα 6 από τα 8 που πήραν μέρος όπως επίσης και το πρωτάθλημα (Κ-9) της σεζόν 2019-2020.Το 2021 το τμήμα Κ-10 της Ακαδημίας κατέκτησε την πρώτη θέση στο καλοκαιρινό τουρνουά της Ε.Π.Σ.ΑΘΗΝΩΝ επικρατώντας του ΠΑΟ ΡΟΥΦ με 3-1 ενώ το τμήμα Κ-12 αγωνίστηκε στον μικρό τελικό. Στο χριστουγεννιάτικο τουρνουά (2021) που διοργάνωσε η Ε.Π.Σ.ΑΘΗΝΩΝ το ένα τμήμα της Κ-12 αγωνίστηκε στον τελικό με αντίπαλο τον ΑΤΛΑ ΚΥΨΕΛΗΣ του οποίου επικράτησε με 3-1 κατακτώντας την πρώτη θέση , ενώ το δεύτερο τμήμα της Κ-12 αγωνίστηκε στον μικρό τελικό .

Το τμήμα μας Κ-12 αναδείχθηκε πρωταθλητής ομίλου στο πρωτάθλημα υποδομών της ΕΠΣ Αθηνών για την περίοδο 2021-2022. 

Το τμήμα futsal στην πρώτη του παρουσία στο άθλημα του ποδοσφαίρου Σάλας (2022-2023) κατέκτησε την 3η θέση στο Πανελλήνιο Πρωτάθλημα Κ-13 και έφτασε μέχρι τον τελικό του Κυπέλλου Ελλάδος στην ίδια κατηγορία.

Στα τουρνουά που διοργάνωσε όπως κάθε χρόνο η ΕΠΣ ΑΘΗΝΩΝ την περίοδο των γιορτών (2023) τα τμήματα μας Κ-13 & Κ-15 κατέκτησαν την 1η Θέση στην κατηγορία τους.

### Πορεία στις εθνικές κατηγορίες

#### Γ' Εθνική

* 1983-84: 13ος
* 1984-85: 3ος
* 1985-86: 8ος
* 1986-87: 18ος (υποβιβάστηκε)
* 1988-89: 16ος
* 1989-90: 13ος
* 1990-91: 11ος
* 1991-92: 15ος (υποβιβάστηκε)

### Τίτλοι

Πρωταθλήματα Δ΄ εθνικής: 1983, 1988.

Χάντμπολ
--------

Το 2009-10 η ανδρική ομάδα χάντμπολ του Θρίαμβου αγωνίζεται στη Β΄ Εθνική. Το 2011-2012 η ομάδα των μίνι αγοριών κατέκτησε το πρωτάθλημα Αττικής νικώντας στον τελικό τον Παράδεισο Αμαρουσίου με σκορ 19-18. Το 2012-2013 η ομάδα των μίνι αγοριών κατέκτησε την 2η θέση στο πρωτάθλημα Αττικής. Για την σεζόν 2015-2016 η ανδρική ομάδα αγωνίζεται στην B' Εθνική. Για την σεζόν 2016-2017 η ανδρική ομάδα θα αγωνίζεται την Α2 Εθνική κατηγορία, έχοντας κερδίσει την άνοδο.

Μπάσκετ
-------

Η γυναικεία ομάδα του Θρίαμβου μετείχε για πολλά χρόνια στην Α΄ εθνική. Ανέβηκε το 1992 κι αγωνίστηκε στην Α΄ Εθνική (από το 1999 Α1΄) ως το 2004 με εξαίρεση μια-δυο σεζόν. Πολλές φορές πρωταγωνίστησε στο πρωτάθλημα, τερματίζοντας σε υψηλές θέσεις και παίζοντας στις ευρωπαϊκές διοργανώσεις. Με προπονητή το Νίκο Μαρίνο, το 1998 κατέκτησε το Κύπελλο Ελλάδος νικώντας τον ΑΟ Σπόρτιγκ με 77-55 και το 1999 έφτασε ξανά στον τελικό, αλλά αυτή τη φορά ηττήθηκε από τον Σπόρτιγκ 44-48. Το 2002 υποβιβάστηκε στην Α2 και το 2004 στην Α΄ κατηγορία της ΕΣΚΑ, όπου αγωνίζεται έκτοτε.

### Κυπελλούχος γυναικών 1998

Την κυπελλούχο ομάδα του τελικού 1998 αποτελούσαν:

* Προπονητής: Νίκος Μαρίνος.
* Παίκτριες: Αρετή Μαστροδούκα 21, Τηλεμάχου 10, Ανδρουτσοπούλου 2, Σωτηροπούλου, Χατζηορίδου 12, Kannoncham 16, Μαστρογιαννίδου 2, Μασραγγέλη, Σκούρτη, Hill 14.

### Φιναλίστ γυναικών 1999

Τη φιναλίστρια ομάδα του τελικού 1999 αποτελούσαν:

* Προπονητής: Νίκος Μαρίνος.
* Παίκτριες: Άννα Ψάλλη, Ενιέντι 4, Αρετή Μαστροδούκα 2, Τηλεμάχου, Ανδρουτσοπούλου 4, Ελευθεριάδου 8, Χατζηορίδου 12, Siree 5, Μαστρογιαννίδου, Σκούρτη, Kagos 9, Κυριακοπούλου.

Παραπομπές
----------

1. ↑  Καταγραφή αθλητικών σωματείων, ιστότοπος ΓΓΑ
2. ↑  «ΘΡΙΑΜΒΟΣ ΑΘΗΝΩΝ ΔΑΦΝΗΣ». *www.thriamvosfc.gr*. 14 Δεκεμβρίου 2021. Ανακτήθηκε στις 10 Φεβρουαρίου 2022.
3. ↑  Αθλητική Ηχώ, 30/5/1946.[*νεκρός σύνδεσμος*]
4. ↑  Αθλητική Ηχώ, 24/3/1949.[*νεκρός σύνδεσμος*]
5. ↑  "7.000 φίλαθλοι στη μάχη Φοίβου και Δόξης Αθηνών 0-0, Αθλητική Φωνή, 5/6/1961.[*νεκρός σύνδεσμος*]
6. ↑  «ΘΡΙΑΜΒΟΣ ΑΘΗΝΩΝ ΔΑΦΝΗΣ». *www.thriamvosfc.gr*. 14 Δεκεμβρίου 2021. Ανακτήθηκε στις 10 Φεβρουαρίου 2022.
7. ↑  «ΘΡΙΑΜΒΟΣ ΑΘΗΝΩΝ ΔΑΦΝΗΣ». *www.thriamvosfc.gr*. 14 Δεκεμβρίου 2021. Ανακτήθηκε στις 10 Φεβρουαρίου 2022.

Εξωτερικοί σύνδεσμοι
--------------------

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

|  |  |
| --- | --- |
| εικονίδιο Καλαθοσφαίριση | Πύλη Καλαθοσφαίριση |

* , επίσημος ιστότοπος.
* Π.Α.Ο. Θρίαμβος Αθηνών, επίσημος ιστότοπος του τμήματος γυναικείας καλαθοσφαίρισης.

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Ομάδες Γ' Κατηγορίας Ανδρών Ε.Σ.Κ.Α. 2022-2023 |
| --- |
|  |
| 1ος Όμιλος | 
* Άγιος Ελευθέριος
* Άνοιξη
* Αρίων Αμαρουσίου
* Άρτεμις Λούτσας
* Γκράβα-Πατήσια
* Δράση Άθλος
* Θρίαμβος Αθηνών
* Κτησιφών Παιανίας
* Σπάτα
* Χαλάνδρι (Π.Α.Κ.)
 |  |
|  |
| 2ος Όμιλος | 
* Α.Ε.Κ. Περιστερίου
* Ακαδημία Περιστερίου
* Αχιλλεύς Κάτω Αχαρνών
* Κρόνος Γέρακα
* Λαγονήσι
* Πολιτεία
* Τριφυλλιακός Πολυδρόσου
* Υπεροχή Εξαρχείων
* Φιλοθέη
* Ωρωπός
 |
|  |
| 3ος Όμιλος | 
* Αμπελόκηποι
* Ζευς Ερυθρού
* Καρέας
* Κωφοί
* Λεόντειο Λύκειο
* Νέα Μάκρη
* Οιωνός Γαλατσίου
* Πρωτέας Νέου Κόσμου
* Σαρωνίδα
* Χαλάνδρι (Γ.Σ.)
 |

 |


|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

| π • σ • ε
Ομάδες Α' Κατηγορίας Γυναικών Ε.Σ.Κ.Α. 2021-2022 |
| --- |
|  |
| 1ος Όμιλος | 
* Άγιος Ελευθέριος
* Άμιλλα Περιστερίου
* Άρης Πετρούπολης
* Θρίαμβος Αθηνών Δάφνης
* Ιωνικός Νέας Φιλαδέλφειας
* Νέα Κηφισιά
* Παγκράτι
* Προμηθέας Χαλανδρίου
 |  |
|  |
| 2ος Όμιλος | 
* Άγιος Θωμάς Γουδί
* Αναγέννηση Μαραθώνος
* Άρης Χολαργού
* Δόξα Βύρωνος
* Ένωση Γαλατσίου
* Κρόνος Γέρακα
* Νέα Ιωνία
* Τούφα Χαλανδρίου
 |

 |




Κατάλογος ποδοσφαιρικών σωματείων Ε.Π.Σ. Αθηνών